
SUĠĠERIMENTI
Il-Kumitat għal-Libertajiet Ċivili, il-Ġustizzja u l-Intern jistieden lill-Kumitat għall-Kontroll tal-Baġit, bħala l-kumitat responsabbli, biex jinkorpora s-suġġerimenti li ġejjin fil-mozzjoni għal riżoluzzjoni tiegħu:
1.	Jilqa’ l-fatt li l-Qorti tal-Awdituri (il-“Qorti”) iddikjarat li t-tranżazzjonijiet li fuqhom huma bbażati l-kontijiet tal-Aġenzija Ewropea għall-Gwardja tal-Fruntiera u tal-Kosta (“Frontex” jew “l-Aġenzija”) għas-sena finanzjarja 2022 huma legali u regolari fl-aspetti materjali kollha; 
2.	Ifakkar fir-riżoluzzjonijiet ta’ kwittanza preċedenti tiegħu, li identifikaw nuqqasijiet rigward il-qafas tad-drittijiet fundamentali, it-trasparenza, il-protezzjoni tad-data u l-kultura ta’ ġestjoni li wasslu lill-Parlament biex jirrifjuta l-kwittanza tal-baġit tal-Aġenzija għall-2020; jilqa’ l-kooperazzjoni mal-awtorità ta’ kwittanza; jinnota l-progress li sar mill-maniġment interim u l-maniġment il-ġdid b’segwitu għar-rakkomandazzjonijiet biex jiġu żgurati l-kontinwità tal-operat, is-sorveljanza u l-obbligu ta’ rendikont fil-Frontex; jistieden lill-maniġment il-ġdid ikompli jinvolvi ruħu fir-riforma profonda tal-kultura organizzattiva tal-Aġenzija u jirrapporta perjodikament lill-awtorità ta’ kwittanza dwar il-progress tagħha;
3.	Jenfasizza l-ħtieġa ta’ Frontex b’saħħitha, effettiva u li tiffunzjona sewwa, li tkun tista’ tassisti lill-Istati Membri sabiex jimmaniġġjaw b’effiċjenza l-fruntieri esterni komuni tal-Unjoni Ewropea, u jiżguraw ġestjoni integrata tal-fruntieri f’konformità sħiħa mad-drittijiet fundamentali;
4.	Jinnota r-rispons u l-appoġġ fil-pront tal-Frontex ipprovduti lill-Istati Membri biex jindirizzaw il-konsegwenzi tal-invażjoni Russa tal-Ukrajna; jilqa’ t-tqegħid ta’ madwar 500 uffiċjal ta’ korp permanenti b’ħidma tul il-fruntiera tal-Lvant mill-Finlandja sar-Rumanija, fosthom aktar minn 350 uffiċjal b’ħidma fil-fruntieri bejn l-UE u l-Ukrajna ; jirrikonoxxi li l-Mediterran Ċentrali għadu r-rotta migratorja ewlenija lejn l-UE; jinnota li jridu jiġu allokati biżżejjed riżorsi u proċeduri tal-UE u tal-Istati Membri sabiex jikkontribwixxu biex isalvaw il-ħajjiet, f’konformità wkoll mal-Konvenzjoni tat-Tiftix u s-Salvataġġ u, fl-istess ħin, ma jwasslux għall-iżbark ta’ migranti f’portijiet mhux sikuri;
5.	Jinnota li fl-2022, il-Frontex appoġġat lill-Istati Membri bil-kontribut ta’ aktar minn 617 000 jum ta’ xogħol ta’ korpi permanenti, aktar minn 111 000 f’assi-jiem ta’ riżorsi marittimi, tal-ajru u terrestri f’ 20 operazzjoni inklużi 102 post ġdid ta’ operazzjoni; jinnota wkoll iż-żieda fl-appoġġ tal-Frontex għar-ritorn effettiv ta’ 24 868 ta’ persuni li waslu b’mod irregolari, ipprovdut lill-Istati Membri; jilqa’ t-tqegħid u l-assistenza tal-persunal tal-Frontex fir-Repubblika tal-Moldova wara l-iffirmar tal-ftehim bejn l-UE u l-Moldova dwar il-kooperazzjoni għall-ġestjoni tal-fruntieri; 
6.	Jinnota li l-Frontex hija l-akbar aġenzija tal-UE li f’dawn l-aħħar snin irċeviet l-aktar żidiet sinifikanti fil-baġit, f’konformità mar-responsabbiltajiet ġodda tagħha; ifakkar li l-UE kkontribwiet EUR 788 miljun fl-2023 meta mqabbla ma’ EUR 704 miljun fl-2022; ifakkar li l-Frontex issaħħet f’dak li jirrigwarda l-persunal u t-tagħmir tekniku bil-mandat il-ġdid tagħha fl-2019; jinnota li fid-dawl tas-sitwazzjoni ġeopolitika kumplessa enfasizzata mill-aggressjoni Russa mhux provokata fl-Ukrajna, l-importanza tal-appoġġ tal-Frontex lill-Istati Membri żdiedet b’mod sinifikanti u l-isforzi jridu jkomplu f’termini ta’ riżorsi umani u materjali; jisħaq li żidiet bħal dawn fir-responsabbiltà u baġit għall-Aġenzija jeħtieġ li jkunu akkumpanjati minn miżuri korrispondenti biex jiġu żgurati l-obbligu tar-rendikont, it-trasparenza u l-iskrutinju tar-rispett tal-Aġenzija għad-dritt tal-Unjoni;
7.	Jilqa’ l-fatt li l-Frontex implimentat 99,4 % tal-baġit tagħha għall-2022, peress li dan juri l-effiċjenza u l-effikaċja tal-kontrolli interni stabbiliti u t-titjib sinifikanti li sar fil-ġestjoni tal-baġit; jilqa’ l-fatt li ttieħdu miżuri u li sar progress biex jiġu indirizzati xi osservazzjonijiet; jinnota madankollu li ħafna osservazzjonijiet mill-Qorti mis-snin preċedenti għadhom ma ġewx solvuti inkluż dwar livelli għoljin ta’ trasferimenti u kanċellazzjonijiet, kif ukoll dewmien fil-proċess ta’ pagamenti u kanċellazzjonijiet; jinnota ż-żewġ osservazzjonijiet dwar l-akkwisti pubbliċi li għandhom jiġu indirizzati biex jiġu evitati każijiet ta’ irregolaritajiet fl-implimentazzjoni tal-kuntratti ta’ akkwist, id-dewmien fil-pagamenti tal-Frontex u n-nuqqas ta’ miżuri ta’ mitigazzjoni biex jiġi indirizzat il-kunflitt ta’ interess potenzjali għar-reklutaġġ; ifakkar li dawn in-nuqqasijiet jistgħu jesponu lill-Frontex għal riskji reputazzjonali u legali;
8.	Jilqa’ b’sodisfazzjon li matul l-aħħar sentejn l-Aġenzija rat bidliet maniġerjali sinifikanti, inkluż viċi uffiċjal għad-drittijiet fundamentali (FRO) ġdid, president ġdid tal-Bord Maniġerjali tagħha, żewġ viċi diretturi eżekuttivi ġodda u l-ħatra ta’ direttur eżekuttiv ġdid; jinnota l-istabbiliment ta’ pjanijiet ta’ azzjoni mal-awtoritajiet nazzjonali biex jitranġaw in-nuqqasijiet tal-passat u tal-preżent; jilqa’ wkoll il-passi meħuda mill-Frontex biex tgħaddi minn proċess ta’ tranżizzjoni u biex ittejjeb il-kultura maniġerjali u tippromwovi l-benessri tal-persunal; jistieden lit-tmexxija l-ġdida twettaq riformi li huma meħtieġa l-aktar fir-rigward tad-drittijiet fundamentali, it-trasparenza u l-effiċjenza fil-proċeduri interni, u biex iżżid l-obbligu ta’ rendikont lejn il-Parlament u l-Kunsill skont il-qafas legali applikabbli;
9.	Jilqa’ t-tisħiħ tal-Uffiċċju tad-Drittijiet Fundamentali, il-ħolqien ta’ network ta’ punti fokali tad-drittijiet fundamentali fl-entitajiet kollha tiegħu biex jiġi żviluppat għarfien espert dwar id-drittijiet fundamentali fl-oqsma kollha tal-attività, kif ukoll il-Pjan ta’ Azzjoni dwar id-Drittijiet Fundamentali; ifakkar li mis-87 attività previsti mill-pjan ta’ azzjoni biex id-drittijiet fundamentali jiġu integrati fl-attivitajiet kollha tal-Aġenzija, tmienja ġew implimentati bis-sħiħ; 56 ġew implimentati u kienu għaddejjin (huma implimentati b’mod sistematiku u b’mod kontinwu); 17 ġew parzjalment implimentati; u tnejn kienu posposti;
10.	Jinnota li, wara r-rakkomandazzjonijiet għal aġenzija tal-fruntiera effettiva li tkun konformi mad-drittijiet fundamentali u sabiex jittejbu l-obbligu ta’ rendikont, ir-regolarità u l-legalità tal-attivitajiet kollha tal-Frontex, ġew reklutati 22 Osservatur tad-Drittijiet Fundamentali (FROM) esterni oħra; ifakkar li l-FROMs kollha għandhom jiġu reklutati fil-livell AD mill-aktar fis u permezz ta’ proċeduri xierqa; jirrimarka li, abbażi tal-mandat aġġornat tal-Aġenzija, l-għadd ta’ FROMs għandu jkompli jikber; jilqa’ l-fatt li l-Uffiċċju għad-Drittijiet Fundamentali wettaq 1 183 jum ta’ assenjament u żar 50 pajjiż, u din hija żieda sostanzjali meta mqabbla mas-sena preċedenti;   
11.	Ifakkar li l-Frontex u l-awtoritajiet relevanti tal-Istati Membri jikkostitwixxu l-garanti ewlieni għal fruntieri esterni Ewropej b’saħħithom u protetti filwaqt li jsostnu d-drittijiet fundamentali u l-obbligi ta’ protezzjoni internazzjonali; jinnota li l-uffiċjal għad-drittijiet fundamentali kkonkluda fl-opinjoni tiegħu tal-1 ta’ Settembru 2022 li l-kundizzjonijiet għall-iskattar tal-Artikolu 46 tar-Regolament dwar il-Frontex ġew issodisfati; jinnota wkoll li l-Grupp ta’ Ħidma tal-Aġenzija dwar l-Artikolu 46 dwar id-Drittijiet Fundamentali, ħareġ sensiela ta’ rakkomandazzjonijiet dwar id-drittijiet fundamentali fil-Greċja li minnhom, sa Ottubru 2023, erba’ kienu ġew implimentati bis-sħiħ; jinnota li l-Grupp ta’ Ħidma tal-Aġenzija biħsiebu jimmonitorja l-progress ulterjuri u li l-miżuri rakkomandati jkomplu jiġu applikati; jitlob li r-rakkomandazzjonijiet kollha jiġu implimentati bis-sħiħ bħala kwistjoni ta’ prijorità u li l-Frontex tkompli tinforma lill-Parlament dwar il-progress li jkun sar;
12.	Jinnota l-miżuri tal-Frontex dwar it-trasparenza u l-iskrutinju, jiġifieri li tipprovdi lill-Parlament u lill-Kunsill ħarsa ġenerali tal-attivitajiet tagħha permezz ta’ għodda ġdida ta’ rapportar imsejħa d-“dashboard”; iħeġġeġ lill-presidenti tal-Bord Maniġerjali jkomplu jistiednu lill-osservaturi tal-Parlament għal-laqgħat tiegħu u jikkunsidraw li jestendu l-istediniet għall-punti kollha tal-aġenda, inkluż għall-punti diskussi bil-bibien magħluqin u jkomplu jipprovdu d-dokumenti ta’ sostenn kollha mingħajr eċċezzjoni u, jekk jitqies meħtieġ, b’mod kunfidenzjali;
13.	Ifakkar fir-rakkomandazzjonijiet tal-Ombudsman fil-Każ OI/4/2021/MHZ li l-Frontex għandha tiżgura approċċ aktar proattiv għat-trasparenza bl-għan li tiżgura responsabbiltà akbar għall-operazzjonijiet tagħha u r-rakkomandazzjonijiet mill-Ombudsman fil-Każ OI/4/2022/PB fir-rigward tal-prattiki tal-Aġenzija fit-trattament tat-talbiet għal aċċess għad-dokumenti; jinnota l-iżvilupp u l-implimentazzjoni kontinwata ta’ pjan ta’ azzjoni komprensiv biex jiġu indirizzati r-rakkomandazzjonijiet maħruġa lill-Frontex fl-2020 u fl-2021 mill-Ombudsman immirati lejn l-effettività u t-trasparenza tal-mekkaniżmu tal-ilmenti tal-Frontex, ir-rwol u l-indipendenza tal-FRO tal-Frontex, il-konformità mal-obbligi tad-drittijiet fundamentali u l-obbligu ta’ rendikont;
14.	Ifakkar fid-Deċiżjoni tal-Kontrollur Ewropew għall-Protezzjoni tad-Data (EDPS) fir-rigward ta’ żewġ deċiżjonijiet tal-Bord Maniġerjali, li fihom l-EDPS enfasizza diversi oqsma inklużi l-ipproċessar u l-kondiviżjoni miżjuda ta’ data personali li jistgħu jwasslu għal nuqqas ta’ konformità mar-Regolament 2018/1725; jinnota li l-Aġenzija ħolqot pjan ta’ implimentazzjoni biex tindirizza r-rakkomandazzjonijiet tal-EDPS; jistieden lill-Aġenzija tkompli tikkoopera mal-EDPS biex tindirizza l-kwistjonijiet pendenti kollha;
15.	Jinnota t-tħejjija ta’ pjan ta’ azzjoni biex isegwi l-kwistjonijiet imqajma fir-rapport tal-Uffiċċju Ewropew ta’ Kontra l-Frodi (OLAF) ippreżentat lill-Bord Maniġerjali f’Jannar 2023; jistieden lill-Aġenzija tindirizza bis-sħiħ il-kwistjonijiet ippreżentati fir-rapport tal-OLAF u tkompli tirrapporta dwar il-progress li jsir f’dan ir-rigward; ifakkar it-tieni investigazzjoni tal-OLAF fil-prattiki ta’ ġestjoni fl-Aġenzija li tinsab għaddejja, disa’ xhur biss wara li ngħalqet l-ewwel investigazzjoni tal-OLAF; jitlob li l-allegazzjonijiet ta’ mġiba ħażina jiġu vverifikati u investigati bir-reqqa; jistieden lill-Aġenzija tiżgura l-kooperazzjoni sħiħa u leali mal-OLAF fl-istadji kollha tal-investigazzjoni u tirrapporta regolarment lill-Parlament dwar il-progress tal-istat u l-eżitu tal-investigazzjoni;
16.	Jesprimi tħassib dwar il-każijiet legali pendenti li fadal u l-kritika dwar l-involviment tal-aġenzija fi ksur tad-drittijiet tal-bniedem, b’mod partikolari l-pushbacks fil-fruntieri esterni tal-UE, li ma jikkonformawx mar-regolamenti tagħha stess;
17.	Jinnota l-enfasi tal-Qorti fuq il-paragrafu tal-materja relatata mal-kalkolu ħażin tal-kontribuzzjonijiet minn pajjiżi assoċjati ma’ Schengen (SAC); jesprimi tħassib dwar il-fatt li l-ftehimiet bejn l-UE u l-SAC li jservu bħala bażi legali għall-kalkolu tal-kontribuzzjonijiet tagħhom għall-baġit tal-UE mhumiex ċari u jippermettu interpretazzjonijiet diverġenti li jirriżultaw f’kontribuzzjoni aktar baxxa, ikkalkulata b’madwar 7 %, mill-SAC; ifakkar fit-tweġiba tal-Aġenzija li din hija prattika stabbilita għall-kalkoli tal-kontribuzzjonijiet tal-SAC approvati mill-Bord Maniġerjali u l-Kummissjoni; jistieden lill-Kummissjoni teżamina dawn il-ftehimiet peress li ma hemm l-ebda formula awtomatika unika biex jiġu stabbiliti l-kontribuzzjonijiet għall-baġits tal-UE u tal-aġenziji;
18.	Jinnota wkoll it-tieni paragrafu ta’ osservazzjoni tal-Qorti dwar il-kwistjoni taċ-ċertifikazzjoni tal-kontijiet għat-tieni sena konsekuttiva; jinnota t-tweġiba tal-Aġenzija li l-kontijiet ma setgħux jiġu ċċertifikati minħabba informazzjoni nieqsa relatata ma’ sistema tal-IT (Sistema ta’ Ġestjoni tal-Missjonijiet), li hija proprjetà tal-Kummissjoni, li tipprovdi d-data kontabilistika;
19.	Jistieden lill-Frontex timplimenta bis-sħiħ, bħala kwistjoni ta’ prijorità, ir-rakkomandazzjonijiet pendenti kollha mill-korpi Ewropej ta’ verifika u skrutinju, b’mod partikolari dawk tal-Grupp ta’ Ħidma ta’ Skrutinju tal-Frontex tal-Parlament Ewropew, l-Ombudsman Ewropew, il-Qorti u l-Grupp ta’ Ħidma tal-Frontex dwar id-Drittijiet Fundamentali u l-Aspetti Operattivi Legali tal-Operazzjonijiet (WG FRaLO ), kif ukoll l-azzjonijiet kollha meħtieġa estratti mir-rapport tal-OLAF wara l-investigazzjoni rilevanti tiegħu, u tirrimedja l-kwistjonijiet kollha enfasizzati fihom; jinkoraġġixxi lill-Aġenzija żżid l-isforzi li qed twettaq bħalissa u tieħu l-azzjonijiet kollha meħtieġa biex tiżgura r-rispett sħiħ tal-istandards tal-UE, b’mod partikolari fil-qasam tal-ġestjoni baġitarja u finanzjarja, id-drittijiet fundamentali, il-kultura organizzattiva u t-trasparenza;

	Entità u/jew persuna

	European Border and Coast Guard Agency (“FRONTEX”)

